P. Hrušovský, podpredseda NR SR: (2002-02-15):
L. Ambróš, poslanec: Vážený pán predsedajúci, vážený pán minister, vážené kolegyne, kolegovia. Dovoľte mi, aby som vás na základe poverenia Výboru Národnej rady Slovenskej republiky pre životné prostredie a ochranu prírody ako gestorského výboru pri prerokúvaní vládneho návrhu zákona o ochrane vôd a o nakladaní s vodami a o zmene a doplnení niektorých zákonov, tlač 1255, informoval o výsledku rokovania výborov Národnej rady Slovenskej republiky k tomuto návrhu zákona a o návrhoch a stanovisku gestorského výboru obsiahnutých v spoločnej správe k tomuto návrhu uvedené ako tlač 1255a, máte ju pred sebou. Chcel by som podotknúť, že tak, ako to už spomenul pán minister Miklós, tie rokovania a príprava okolo návrhu zákona boli veľmi rozsiahle a podľa mňa aj vďaka tomu sa podarilo pripraviť návrh a pozmeňujúce návrhy k tomuto návrhu zákona tak, že by mal byť významným pozitívnym posunom, čo sa týka nakladania s vodami na našom území. Predmetná spoločná správa výborov Národnej rady Slovenskej republiky o prerokovaní vládneho návrhu zákona o ochrane vôd a nakladaní s vodami a o zmene a doplnení niektorých zákonov, tlač 1255, bola schválená uznesením výboru pre životné prostredie a ochranu prírody pod č. 253 zo dňa 1. februára tohto roku. Národná rada Slovenskej republiky uznesením č. 1818 z 18. decembra 2001 vládny návrh zákona o ochrane vôd a nakladaní s vodami a o zmene a doplnení niektorých zákonov, tlač 1255, pridelila týmto výborom Národnej rady Slovenskej republiky: ústavnoprávnemu výboru, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, pre verejnú správu, pre zdravotníctvo a Výboru Národnej rady Slovenskej republiky pre životné prostredie a ochranu prírody. Uvedené výbory prerokovali predmetný návrh zákona v lehote určenej uznesením Národnej rady. Gestorský výbor nedostal žiadne stanovisko od poslancov Národnej rady, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 zákona Národnej rady Slovenskej republiky o rokovacom poriadku Národnej rady Slovenskej republiky. Vládny návrh zákona o ochrane vôd a nakladaní s vodami a o zmene a doplnení niektorých zákonov odporúčali Národnej rade Slovenskej republiky schváliť s pozmeňujúcimi a doplňujúcimi návrhmi všetky výbory, ktorým bol predložený. Gestorský výbor na základe stanovísk výborov k vládnemu návrhu zákona o ochrane vôd o nakladaní s vodami a o zmene a doplnení niektorých zákonov uvedených pod bodom III tejto správy a v stanoviskách poslancov gestorskému výboru vyjadrených v rozprave k tomuto návrhu zákona v súlade s § 79 ods. 5 rokovacieho poriadku Národnej rady navrhuje po rozprave predmetný návrh schváliť. Súčasne uvádzam, že Výbor Národnej rady Slovenskej republiky ma poveril ako spoločného spravodajcu, aby som v súlade s § 79 ods. 5 rokovacieho poriadku Národnej rady Slovenskej republiky na predloženie prípadných návrhov podľa § 83 ods. 4 a § 84 ods. 1 a § 86 rokovacieho poriadku, ide o oprávnenie v mene gestorského výboru navrhovať procedurálny postup rokovania a formu predkladania návrhov, použil. Toto oprávnenie využijem podľa priebehu rozpravu s cieľom zabezpečiť vecnosť a hospodárnosť nášho rokovania. Ďakujem veľmi pekne. Otvorte rozpravu, pán predsedajúci.